钦定古今图书集成/理学汇编/文学典/第197卷 > 《又元集序》韦庄
## 钦定古今图书集成/理学汇编/文学典/第197卷 > 《又元集序》韦庄

谢元晖文集盈编，止诵澄江之句；曹子建诗名冠古，
唯吟清夜之篇。是知美稼千箱，两岐奚少；繁弦九变，
大濩殊稀。入华林而珠树非多，阅众籁而紫箫惟一。
所以撷芳林下，拾翠岩边。沙之汰之，始辨辟寒之宝；
载雕载琢，方成瑚琏之珍。故知颔下采珠，难求十斛；
管中窥豹，但取一斑。自国朝大手名人以至今之作
“者，或百篇之内，时纪一章；或全集之中，微征数首。但
掇其清词丽句，录在西斋。莫穷其巨派洪澜，任归东
海。总其记得者，才子一百五十人。诵得者，名诗三百
首。长乐暇日，陋巷穷时。聊撼膝以书绅，匪攒心而就
简。”盖诗中鼓吹，名下笙簧。击凫氏之钟，霜清日观；淬
雷公之剑，影动星津。云间分合璧之“光，海上运摩天
之翅。夺造化而雷云涌起，役鬼神而风雨奔驰。但思
其食马留肝，徒云染指；岂虑其烹鱼去乙，或至伤鳞。
自惭乎鼹肠易盈，非嗜其熊蹯独美。”然则律者既采，
繁者是除。何知黑曰之鹅，强识淄渑之水。左太冲十
年三赋，未必无瑕；刘穆之一日百函，焉能尽丽。是知
班、张、屈、宋，亦有芜辞；沈、谢、应、刘，犹多累句。虽遗妍可
惜，而备载斯难。亦由执斧伐山，止求嘉木；挈瓶赴海，
但汲井泉。等同于风月烟花，各是其樝梨橘柚。昔姚
合所撰《极元集》一卷，传于当代，已尽精微。今更采其
元者勒成。又《元集》三卷，记分流而目眩，阅丽水而神
疲。鱼兔虽存，筌蹄是弃。所以金盘饮露，唯采沆瀣之
精；花“界食珍，但享醍醐之味。非独资于短见，亦可贻
于后昆。采实去华，俟诸来者。”光化三年七月二日，前
左补阙韦庄述。